ทรูเพิ่มทุนรั่วหา1.3หมื่นล.ใช้3จีคืนหนี้
TRUE เพิ่มทุนตามข่าว ระดม 1.31 หมื่นล้านบาท ลงทุน 3จี ใช้หนี้สกุลสหรัฐ ไดลูทหุ้น 30% ขายถูกกว่าตลาดทุบราคาหุ้นร่วง
18 ส.ค. 2554

TRUE เพิ่มทุนตามข่าว ระดม 1.31 หมื่นล้านบาท ลงทุน 3จี ใช้หนี้สกุลสหรัฐ ไดลูทหุ้น 30% ขายถูกกว่าตลาดทุบราคาหุ้นร่วง
นายนพปฎล เดชอุดม หัวหน้าคณะผู้บริหารด้านการเงิน บริษัท ทรู คอร์ปอเรชั่น (TRUE) เปิดเผยว่า บริษัทจะได้เงินเพิ่มทุนทั้งหมด 1.31 หมื่นล้านบาท ซึ่งส่วนใหญ่นำไปขยายโครงข่ายการให้บริการ 3จี คาดว่าจะใช้งบลงทุนทั้งหมด 1.2 หมื่นล้านบาท 
สำหรับเงินที่เหลือจะชำระหนี้สกุลเหรียญสหรัฐที่มีอยู่ 2.7 หมื่นล้านบาท หรือ 690 ล้านเหรียญสหรัฐ เพราะมีดอกเบี้ยสูงสุดในอัตราถึง 10% เมื่อเทียบกับหนี้ของทรูออนไลน์ที่ดอกเบี้ย 6% และหนี้จากธนาคารกรุงไทย 5% 
หลังจากที่เพิ่มทุนแล้วอัตราหนี้สินต่อดอกเบี้ยก่อนหักภาษี ค่าเสื่อมราคา (อีบิตดา) จะน้อยกว่าปัจจุบันที่ 3.3 เท่าได้ ซึ่งปกติบริษัทมีกำหนดชำระดอกเบี้ยทุกปี 5,700 ล้านบาท 
การขายหุ้นเพิ่มทุนจำนวน 6,727 ล้านหุ้น สัดส่วน 1 หุ้นเดิมต่อ 0.865 หุ้นใหม่ ราคาหุ้นละ 1.95 บาท ส่งผลกระทบต่อหุ้น (ไดลูท) 30% และส่งผลให้ราคาหุ้นทรุดลงต่อเป็นวันที่ 4 ปิดที่ 5.70 บาท หรือ 6.56% หลังข่าวเพิ่มทุนเป็นจริง
นายศุภชัย เจียรวนนท์ กรรมการผู้จัดการใหญ่และประธานคณะผู้บริหาร TRUE กล่าวว่า มั่นใจว่าหุ้นเพิ่มทุนจะได้รับการตอบรับดี เพราะผู้ถือหุ้นเดิมจะได้สิทธิซื้อหุ้นในราคาถูกกว่าตลาด
สำหรับผลงานปีนี้บริษัทจะมีรายได้ที่เติบโตขึ้นจากปีก่อน ซึ่งหากไม่รวมของฮัทช์จะโตเพียง 45%